Een uit vyf karre in Noorweë is elektriesArgieffoto (Foto: Menno de Jong/Pixabay) Een uit elke vyf motors op Noorweë se paaie is elektries. Dié syfer het in minder as drie jaar verdubbel, het die Noorweegse vereniging vir elektriese voertuie Maandag gesê. “Die sneeubal rol al hoe vinniger en daar is al hoe meer goeie elektriese motors op Noorweë se paaie,” het Christina Blu, hoof van die vereniging, op die webwerf gesê. Alhoewel dit byna 10 jaar geduur het vir die land se elektriese motorvloot om van nul tot 10% van die mark te styg (ŉ vlak wat in Maart 2020 behaal is), het dit minder as drie jaar geneem om die aandeel tot meer as 20% te laat styg. ŉ Markaandeel van 30% sal na verwagting binne twee jaar behaal word, aldus die organisasie. In vergelyking is 0,64% van motors op Frankryk se paaie elektries, aldus syfers van die Franse regering vir Januarie 2021. Noorweë is westelike Europa is grootste olie- en gasvervaardiger, maar het ten doel dat alle nuwe motors teen 2025 zero-uitlaatgasse sal hê (dus slegs waterstof en elektrisiteit). Skoon motors bied baie voordele in die Skandinawiese land. Dit is hoofsaaklik belastingvry, jy betaal minder tolgeld en parkeergeld en jy kan in sommige gevalle van openbarevervoer-lane gebruik maak. Elektriese motors verteenwoordig tans sowat 80% van Noorweë se nuwe motorregistrasies soos wat al hoe meer modelle beskikbaar gemaak word. Met die toenemende gewildheid van dié motors en die verlies aan inkomste vir die staat het Noorweegse owerhede begin om van die voordele terug te trek. Teen 1 Januarie sal die 25% BTW-kwytskelding op die aankope van nuwe elektriese voertuie slegs van toepassing wees op die eerste 500 000 Noorweegse krone (sowat R880 000) van die voertuig se prys. Dit sal na verwagting veral ŉ impak hê op luukse handelsmerke soos Tesla, Mercedes en Audi.